**POGLAVJE 5: PROJEKTNA NALOGA**

**Strokovna pomoč pri pripravi metodoloških izhodišč, pregledu ponudb in izvedbi poračunov za storitve prevoza potnikov v železniškem prometu ter storitve upravljavca JŽI**

**1. Ozadje projektne naloge**

Direkcija RS za infrastrukturo skladno z določili 7. člena Uredbe o organih v sestavi ministrstev opravlja

strokovno tehnične, organizacijske, razvojne in upravne naloge s področja gradenj in nadgradenj javne

železniške infrastrukture, naloge razvoja javne železniške infrastrukture ter druge naloge v skladu s predpisi, ki urejajo železniški promet in javno železniško infrastrukturo. Na podlagi 13. člena Zakona o železniškem prometu (v nadaljevanju ZZelP) med naloge Direkcije RS za infrastrukturo sodi tudi:

- financiranje obveznih gospodarskih javnih služb na področju železniškega prometa,

- priprava pogodb za izvajanje obveznih gospodarskih javnih služb na področju železniškega prometa;

- preverjanje porabe sredstev, ki jih Republika Slovenija zagotavlja za izvajanje obveznih gospodarskih

javnih služb na področju železniškega prometa;

- strokovni nadzor nad porabo sredstev glede izvajanja določb iz pete alinee tretjega odstavka 11. člena

tega zakona in nad omejenim dostopom iz devetega odstavka 11.c člena tega zakona.

Na podlagi ZZelP Direkcija RS za infrastrukturo financira izvajanje gospodarske javne službe prevoza potnikov v notranjem in čezmejnem regijskem železniškem prometu, gospodarske javne službe vzdrževanja, obratovanja in obnavljanja JŽI.

Vlada Republike Slovenije je z družbo SŽ – Potniški promet, d.o.o. sklenila Pogodbo o izvajanju obvezne

gospodarske javne službe prevoza potnikov v notranjem in čezmejnem regijskem železniškem prometu za obdobje od 2017 do 2031 dne 13.3.2017 (v nadaljevanju pogodba z družbo SŽ – Potniški promet, d.o.o.) ter Spremembe in dopolnitve Pogodbe o izvajanju obvezne gospodarske javne službe prevoza potnikov v notranjem in čezmejnem regijskem železniškem prometu za obdobje od 2017 do 2031 z dne 23.3.2018. Za potrebe financiranja izvajanja obvezne gospodarske javne službe prevoza potnikov v notranjem in čezmejnem regijskem železniškem prometu (v nadaljevanju OGJS) se sklepajo letni aneksi.

Vlada Republike Slovenije je z družbo SŽ – Infrastruktura, d.o.o. sklenila Pogodbo o opravljanju storitev upravljavca javne železniške infrastrukture za obdobje od 1. 1. 2021 do 31. 12. 2030 (v nadaljevanju pogodba z družbo SŽ – Infrastruktura, d.o.o.) ter Aneksa št. 1 k tej pogodbi.

OGJS se izvajajo v javnem interesu, zato je izvajalec upravičen do nadomestila iz 11. člena Uredbe o načinu izvajanja obvezne gospodarske javne službe prevoza potnikov v notranjem in čezmejnem regijskem železniškem prometu.

**2. Vsebina in predmet projektne naloge**

Projektna naloga obsega več vsebinsko in metodološko logično povezanih delov.

**Izvedba poračuna za opravljene storitve prevoza potnikov v železniškem prometu za leti 2021 in 2022**

Iz 10. člena Pogodbe o izvajanju obvezne gospodarske javne službe prevoza potnikov v notranjem in čezmejnem regijskem železniškem prometu za obdobje od 2017 do 2031 sledi, da je Izvajalec obvezan ob koncu poslovnega leta, najkasneje ob izdelavi zaključnega računa, predložiti Naročniku končno poročilo o izvajanju OGJS s poudarki na elementih iz poslovnega poročila Izvajalca. Naročnik po prejemu končnega poročila za preteklo leto preveri ali izplačana nadomestila ne presegajo neto finančnega učinka (izračunanega na osnovi dejanskih stroškov in prihodkov izvajalca pri izvedbi OGJS) iz osmega odstavka 7. člena te pogodbe. V primeru, da izplačano nadomestilo presega neto finančni učinek iz osmega odstavka 7. člena te pogodbe, naročnik v roku 30 dni zahteva vračilo prekomernega nadomestila od izvajalca.

Opravljanje storitev OGJS za obdobje od 1.1.2021 do 31.12.2021 je ovrednoteno v ponudbi družbe SŽ-

Potniški promet d.o.o., št. 110-1/2020-2, januar 2021, v višini 68.288.744,25 evra z DDV oziroma 62.364.150,00 evra brez DDV. Naročnik je na podlagi določb iz tretjega odstavka 12. člena osnovne pogodbe prejeto ponudbo v višini 68.288.744,25 evra z DDV potrdil. Za opravljanje OGJS v obdobju od 1.1. do 31.12.2021 izvajalec načrtuje poslovne odhodke v višini 95.073 tisoč evrov (brez DDV), transportne prihodke v višini 30.827 tisoč evrov (brez DDV), ostale prihodke v višini 1.891 tisoč evrov, saldo finančne prihodke/odhodke v višini 0.027 tisoč evrov ter celotni poslovni izid obračunskega obdobja 0.036 tisoč evrov. Na podlagi tretjega odstavka 3. člena aneksa št. 5 k pogodbi je letni obseg opravljenih storitev OGJS izražen s številom načrtovanih vlakovnih kilometrov za posamezno voznoredno obdobje in izračunan na podlagi načrtovanih vlakovnih poti za posamezno voznoredno obdobje skladno s koledarji voženj posameznega vlaka za to voznoredno obdobje. Ministrstvo za infrastrukturo je za voznoredno obdobje 2020/2021 izdalo izvajalcu soglasje za obseg storitev, ki sodi v okvir OGJS prevoza potnikov v notranjem in čezmejnem regijskem železniškem prometu (št. 375-28/2020/9-0262, z dne 12.12.2020). Izračun neto finančnega učinka za namen preverbe upravičenosti izplačanih nadomestil v skladu s šestim odstavkom 10. člena osnovne pogodbe upošteva manjše nepredvidene stroškovne odmike do vključno 3 % od skupno načrtovanih vrednosti in preostale večje nepredvidene stroškovne odmike, ki so bili potrjeni s strani naročnika. Pravna podlaga za preverbo ustreznosti izračunane višine nadomestila za izvedeni obseg storitev OGJS v obdobju od 1.1.2021 do

31.12.2020 se nanaša na predvideno sklenitev aneksa št. 7 k pogodbi, s katerim se bo izvajalec ob koncu poslovnega leta obvezal, da najkasneje ob izdelavi zaključnega računa, naročniku predložiti končno poročilo o opravljanju nalog v sklopu OGJS za obdobje preteklega koledarskega leta, s poudarki na elementih iz poslovnega poročila izvajalca in prejetih javnih sredstvih, ki jih je v obdobju preteklega leta prejel na osnovi ukrepov za omilitev posledic epidemije, v primerjavi s strani naročnika potrjeno ponudbo izvajalca za preteklo leto. Izvajalec prevoza potnikov je za leti 2020 in 2021 na osnovi ukrepov za omilitev in odpravo posledic epidemije COVID-19 upravičen do prejema javnih sredstev, ki jih v okviru ponudb za izvajanje OGJS ni načrtoval. Javna sredstva, ki jih bo do izvedbe poračuna za leto 2021 in nato do izvedbe poračuna za leto 2022, izvajalec prejel na osnovi ukrepov za omilitev posledic epidemije, bodo obravnavana kot subvencija (drugi poslovni prihodki), razen javnih sredstev, ki jih bo izvajalec prejel na osnovi 123. člena Zakona o začasnih ukrepih za omilitev in odpravo posledic COVID-19 (Uradni list RS, št. 152/2020 – ZZUOOP), 40. in 73. člena Zakona o interventnih ukrepih za pomoč pri omilitvi posledic drugega vala epidemije COVID-19 (Uradni list RS, št. 203/20 in 15/21 – ZDUOP) ter 10. člena Zakona o dodatnih ukrepih za omilitev posledic COVID-19 (Uradni list RS, št. 15/21 – ZDUOP), ki bodo obravnavano kot nadomestilo za izvajanje OGJS in se dodelijo v skladu z Uredbo 1370/2007.

Kot sledi iz zgoraj navedenega je naročnik na podlagi sklenjenih aneksov k pogodbi za leti 2021 in 2022 dolžan preveriti, ali za leti 2021 in 2022 izplačana nadomestila ne presegajo letnega neto finančnega učinka. Naročnik želi svetovalno pomoč pri pripravi strokovnih podlag za izvedbo poračuna za opravljene storitve iz aneksa št 5 in predvidoma iz aneksa št. 7 k Pogodbi o izvajanju obvezne gospodarske javne službe prevoza potnikov v notranjem in čezmejnem regijskem železniškem prometu za obdobje od 2017 do 2031, za obdobji od 1.1.2021 do 31.12.2021 in od 1.1.2022 do 31.12.2022.

Predmet projektne naloge zajema:

- izvedbo ločenih poračunov za opravljene storitve prevoza potnikov v notranjem in čezmejnem regijskem železniškem prometu skladno z aneksi k Pogodbi o izvajanju obvezne gospodarske javne službe prevoza potnikov v notranjem in čezmejnem regijskem železniškem prometu za obdobje od 2017 do 2031, za obdobji od 1.1.2021 do 31.12.2021 in od 1.1.2022 do 31.12.2022.

**Pomoč pri pripravi izhodišč in pregledu ponudb za storitve prevoza potnikov v železniškem prometu za leti 2022 in 2023**

Direkcija RS za infrastrukturo, Sektor za gospodarske javne službe, mora vsako leto pripraviti strokovne podlage za sprejem odločitev Vlade Republike Slovenije glede določitve višine nadomestila za opravljanje storitev prevoza potnikov v železniškem prometu, ki bo predmet sklenitve aneksa k Pogodbi o izvajanju obvezne gospodarske javne službe prevoza potnikov v notranjem in čezmejnem regijskem železniškem prometu za obdobje od 2017 do 2031 za opravljanje zadevnih storitev.

Skladno z določili petnajstega odstavka 7. člena Sprememb in dopolnitev Pogodbe o izvajanju obvezne gospodarske javne službe prevoza potnikov v notranjem in čezmejnem regijskem železniškem prometu za obdobje od 2017 do 2031 se višina nadomestila za opravljanje storitev za vsako leto do izteka veljavnosti pogodbe določi do najpozneje 1. decembra za prihodnje leto na podlagi potrjene ponudbe za storitve OGJS prevoza potnikov v železniškem prometu, ki jo pripravi družba SŽ – Potniški promet, d.o.o..

Ponudba za izvedbo storitve OGJS prevoza potnikov v železniškem prometu mora ustrezati določenim pogojem in merilom. Med letom 2019 in 2020 je epidemija Covid-19 močno vplivala na delovanje izvajalca železniškega prevoza, vsako leto pa imajo pomemben vpliv tudi dela (vzdrževanja, obnove in nadgradnje) na JŽI, zato bo za zagotavljanje preglednosti financiranja OGJS potrebno pri ponudbah za leti 2022 in 2023 planirane stroške izvajanja železniških prevozov podrobneje razdeliti na stroške rednega opravljanja dejavnosti OGJS in na izredne stroške opravljanja dejavnosti OGJS. Nadalje bo potrebno deliti stroške rednega opravljanja dejavnosti OGJS na stalne in spremenljive. Izvajalec OGJS po predlogu naročnika že pripravlja metodologijo za opredelitev in planiranje stroškov na zahtevan način, ki jo bo pred predložitvijo ponudbe predložil naročniku v potrditev.

Predmet projektne naloge zajema naslednja dva sklopa:

- Presoja ustreznosti predlagane metodologijo ločevanja planiranih in spremljanja dejanskih rednih stalnih in spremenljivih, ter izrednih, stroškov opravljanja storitve prevoza potnikov v notranjem in čezmejnem regijskem železniškem prometu skladno z aneksi k Pogodbi o izvajanju obvezne gospodarske javne službe prevoza potnikov v notranjem in čezmejnem regijskem železniškem prometu za obdobje od 2017 do 2031, za leti 2022 in 2023.

- Priprava priporočil izboljšav predlagane metodologije ločevanja planiranih in spremljanja dejanskih rednih stalnih in spremenljivih, ter izrednih, stroškov opravljanja storitve prevoza potnikov v notranjem in čezmejnem regijskem železniškem prometu skladno z aneksi k Pogodbi o izvajanju obvezne gospodarske javne službe prevoza potnikov v notranjem in čezmejnem regijskem železniškem prometu za obdobje od 2017 do 2031, ter pomoč pri pregledu ponudb za leti 2022 in 2023.

**Izvedba poračuna opravljene storitve vzdrževanja, obratovanja in obnavljanja JŽI za leti 2021 in 2022**

Po Pogodbi o opravljanju storitev upravljavca javne železniške infrastrukture za obdobje od 1. 1. 2021 do 31. 12. 2030 je upravljavec JŽI dolžan do zadnjega dne v mesecu marcu naročniku predložiti končno poročilo o opravljanju nalog po tej pogodbi za preteklo leto.

Naročnik po prejemu končnega poročila iz prejšnjega odstavka pregleda odstopanja in po potrebi za posamezno področje OGJS izvede poračun, pri čemer preveri, ali skupna višina dejansko izplačanih mesečnih nadomestil za posamezne naloge OGJS, opravljene v obdobju preteklega leta, ne presega neto finančnega učinka, izračunanega na osnovi dejanskih stroškov in prihodkov upravljavca JŽI, ki se upoštevajo pri izračunu nadomestila za opravljanje posamezne OGJS po tej pogodbi.

V primeru, če skupna višina dejansko izplačanih mesečnih nadomestil presega neto finančni učinek iz končnega poročila, naročnik v roku 30 dni zahteva vračilo prekomernega plačila od upravljavca JŽI. V primeru da upravljavec JŽI ne vrne te razlike v zahtevanem roku 30 dni, se razlika poračuna pri obračunu obveznosti od izstavljenih naslednjih mesečnih situacij in računov za izplačila naslednjih mesečnih nadomestil.

Kadar v skladu s prejšnjim odstavkom ugotovljen neto finančni učinek iz končnega poročila presega vsoto mesečno obračunanih in izplačanih mesečnih nadomestil v posameznem koledarskem letu, naročnik upravljavcu JŽI razliko doplača na podlagi izdanega računa upravljavca JŽI. Doplačilo razlike v okviru zaključnega poračuna izvrši naročnik v roku 30 dni od prejema računa.

Če upravljavec JŽI koristi finančne pomoči po posebnih predpisih, ki jih sprejme država zaradi blaženja gospodarskih posledic v izrednem stanju, ali do drugih državnih pomoči, se za znesek teh pomoči, zniža obveznost naročnika do povračila upravičenih stroškov.

Storitve po pogodbi se financirajo iz proračunskih sredstev Republike Slovenije, ki so zagotovljena pri Direkciji RS za infrastrukturo, in drugih virov, določenih z veljavnimi predpisi.

Predmet projektne naloge zajema:

- izvedbo ločenih poračunov za področje OGJS vzdrževanja JŽI in obratovanja JŽI v letih 2021 in 2022, skladno z aneksi k Pogodbi o opravljanju storitev upravljavca javne železniške infrastrukture za obdobje od 1. 1. 2021 do 31. 12. 2030, za obdobji od 1.1.2021 do 31.12.2021 in od 1.1.2022 do 31.12.2022.

**Pomoč pri pripravi izhodišč in pregledu ponudb za storitve upravljavca JŽI za leto 2023**

Direkcija RS za infrastrukturo, Sektor za gospodarske javne službe, mora vsako leto pripraviti strokovne podlage za sprejem odločitev Vlade Republike Slovenije glede določitve višine nadomestila za opravljanje storitev upravljavca JŽI (vzdrževanja, obratovanja, obnavljanja JŽI, …), ki bo predmet sklenitve aneksa k Pogodbi o opravljanju storitev upravljavca javne železniške infrastrukture za obdobje od 1. 1. 2021 do 31. 12. 2030 za opravljanje zadevnih storitev, po potrditvi primernosti ponudbe za izvedbo storitve OGJS vzdrževanja, obratovanja in obnavljanja, pripravljene s strani upravljavca, ki mora ustrezati določenim pogojem in merilom.

S sklenitvijo pogodbe se je upravljavec zavezal, da se v roku dveh let od sklenitve pogodbe, s sklenitvijo aneksa k pogodbi, določijo ciljne vrednosti kazalnikov iz Priloge 8, ki jih dogovorita v skladu s prvim odstavkom 61. člena pogodbe. Tako določene ciljne vrednosti se morajo izražati kot minimalni standardi kakovosti storitev, ki jih je dolžan zagotavljati upravljavec po pogodbi. V pogodbenem aneksu, s katerim pogodbeni stranki določita ciljne vrednosti kazalnikov, določita tudi pogodbene sankcije za nedoseganje ciljnih vrednosti in spodbude za njihovo preseganje.

Skladno s prvim odstavkom 61. člena pogodbe mora upravljavec v roku enega leta od sklenitve pogodbe z naročnikom sporazumno določiti podroben seznam kazalnikov iz Priloge 8 in za te izračunati oziroma oceniti njihovo vrednost. Upravljavec v roku enega leta od sklenitve pogodbe pripravi tudi predlog metodologije za presojanje poslovne uspešnosti iz 35. člena pogodbe in ga posreduje naročniku v uskladitev.

Upravljavcu se priznavajo spodbude za zniževanje stroškov opravljanja nalog OGJS po pogodbi skladno z metodologijo presojanja poslovne uspešnosti odobrene s strani naročnika. Vir sredstev za izplačilo spodbud upravljavcu je dosežen prihranek pri zadevnih stroških. Spodbude (bonus) se lahko izplačajo upravljavcu pod pogojem, da dosega:

- zahtevane minimalne standarde kakovosti storitev, ki se nanašajo na varnost, vzdrževanje in izboljšanja infrastrukturnih storitev, in

- prihranke pri stroških opravljanja nalog OGJS.

Višina spodbud ne sme presegati doseženega letnega prihranka pri stroških iz prejšnjega odstavka. Spodbude za posamezno leto se namenijo vodilnim delavcem upravljavca v skladu s sklenjenimi pogodbami o zaposlitvi na predlog poslovodstva upravljavca v soglasju z nadzornim svetom upravljavca. Podatke o doseženih prihrankih navede upravljavec v končnem poročilu.

Skladno s pogodbo bodo ovrednoteni kazalniki, po razviti in potrjeni metodologiji, vključeni v ponudbo za izvajanje storitev OGJS vzdrževanja, obratovanja in obnavljanja za leto 2023 kot njen obvezen sestavni del. Upravljavec JŽI na podlagi dogovora z naročnikom že pripravlja predlog metodologije za opredelitev in ovrednotenje kazalnikov na zahtevan način.

Predmet projektne naloge se nanaša na presojo ustreznosti naslednjih vsebin pripravljene ponudbe za izvedbo storitev OGJS vzdrževanja, obratovanja in obnavljanja za leto 2023:

* izbor finančnih in nefinančnih kazalnikov,
* izračun (metodologija) kazalnikov,
* ciljne vrednosti kazalnikov in
* vpliv na financiranje OGJS preko pogodbenih sankcij in spodbud.

**3. Roki izvedbe**

|  |  |
| --- | --- |
| **Aktivnost** | **Posamezni roki izvedbe** |
| Pomoč pri pripravi izhodišč in pregledu ponudb za storitve prevoza potnikov v železniškem prometu za leto 2022  | December 2021 |
| Izvedba poračuna za opravljene storitve prevoza potnikov v železniškem prometu za leto 2021  | Avgust 2022 |
| Izvedba poračuna opravljene storitve vzdrževanja, obratovanja in obnavljanja JŽI za leto 2021  | Avgust 2022 |
| Pomoč pri pripravi izhodišč in pregledu ponudb za storitve prevoza potnikov v železniškem prometu za leto 2023  | December 2022 |
| Pomoč pri pripravi izhodišč in pregledu ponudb za storitve vzdrževanja, obratovanja in obnavljanja JŽI za leto 2023  | December 2022 |
| Izvedba poračuna za opravljene storitve prevoza potnikov v železniškem prometu za leto 2022  | Avgust 2023 |
| Izvedba poračuna opravljene storitve vzdrževanja, obratovanja in obnavljanja JŽI za leto 2022  | Avgust 2023 |